Tien vas wat by Gift of the Givers steelGift of the Givers se kantore in Athlone, Kaapstad. (Foto: Google) Altesaam 10 persone is in hegtenis geneem nadat hulle glo die hulplenigingsorganisasie Gift of the Givers (GOTG) se kantoor in Kaapstad leeg gedra het. Imtiaz Sooliman, stigter en voorsitter van GOTG, het aan eNCA vertel dat die organisasie se werknemers Maandag by die kantoor in Athlone ingestap het en tot hul skok besef het dat hulle beroof is. Weens beurtkrag het die kantoor se alarmstelsel onklaar geraak en nooit geaktiveer nie. Skootrekenaars, ŉ televisie en donasies vir slagoffers wat hul besittings in onlangse brande verloor het, is van die goedere wat gebuit is. As deel van ŉ multidissiplinêre span het die Suid-Afrikaanse Polisiediens (SAPD) en die Stad Kaapstad se metropolisie daarin geslaag om die verdagtes kort nadat die rooftog aangemeld is, in hegtenis te neem. JP Smith, burgemeesterskomiteelid vir veiligheid, sê die span het inligting van gemeenskapslede ontvang dat die gesteelde goedere by vier verskillende pakhuise in Hanover Park gestoor is. Wetstoepassingsowerhede het op die pakhuise toegeslaan en al die verdagtes vasgetrek. Hulle staan nou tereg op die besit van gesteelde goedere. Van die goedere wat gebuit is, is ook teruggevind. “Ons salueer die prysenswaardige werk van ons metropolisiebeamptes en vennote, die SAPD,” het Smith gesê. “Die suksesvolle inhegtenisnemings en die feit dat van die gesteelde goedere teruggevind is, wys wat moontlik is wanneer alle wetstoepassingsowerhede kragte saamsnoer om misdaad te bekamp.” Volgens Smith is die polisie besig met ŉ uitgebreide ondersoek om te verseker dat die betrokkenes aan die pen ry. GOTG het intussen op hul Facebookblad die polisie en metropolisie se pogings geprys. “Die reaksietyd van die SAPD in Philippi was ongelooflik in ons tyd van nood en die bystand van die gemeenskap is net so prysenswaardig,” lui die plasing.